પવારની પાર્ટી તરફથી કારણ આપવામાં આવ્યું હતું કે ખરાબ હવામાનને કારણે શરદ પવારને લાવનારું હેલિકૉપ્ટર મહાડથી ઉડાન ભરી શક્યું નહોતું. જોકે કૉન્ગ્રેસ-NCPની યુતિ પર બારીક નજર રાખનારાઓ માટે આ કોઈ આશ્ચર્યની વાત નહોતી, કેમ કે પવાર કૉન્ગ્રેસના યુવા નેતા રાહુલ ગાંધીની કાર્યપદ્ધતિ સામે અગાઉ પણ અણગમો વ્યક્ત કરી ચૂક્યા છે. ભ્રષ્ટાચારના કેસમાં સજા થઈ હોય તેવા નેતાઓ અને સંસદસભ્યો વિષયક વિવાદાસ્પદ વટહુકમને રાહુલ ગાંધીએ જે રીતે કેન્દ્રની મનમોહન સરકાર પાસે પાછો ખેંચાવ્યો એની સામે કેન્દ્રના કૅબિનેટ મિનિસ્ટરોમાંથી એકમાત્ર શરદ પવાર જ ખૂબ નારાજ થયા હતા. કેન્દ્ર સરકારે દેશમાં ફૂડ સિક્યૉરિટી સ્કીમ લાગુ કરી એની સામે પણ પવાર નારાજ હતા અને પછી તેમને મનાવી લેવામાં આવ્યા હતા. આ સ્કીમ પોતાનો આઇડિયા હોવાનું પવાર કહી ચૂક્યા છે અને કૉન્ગ્રેસે એનો યશ ખાટી લીધો એનાથી પવાર નારાજ હતા.